ข้อบังคับเจ้าพนักงานจราจรจังหวัดนครปฐม ว่าด้วยการจัดระบบการจราจรในช่วงเทศกาลนมัสการหลวงพ่อวัดไร่ขิง พ.ศ. 2556
ข้อบังคับเจ้าพนักงานจราจรจังหวัดนครปฐม
ข้อบังคับเจ้าพนักงานจราจรจังหวัดนครปฐม
ว่าด้วยการจัดระบบการจราจรในช่วงเทศกาลนมัสการหลวงพ่อวัดไร่ขิง
พ.ศ. ๒๕๕๖
 

ด้วยคณะกรรมการจัดงานเทศกาลนมัสการหลวงพ่อวัดไร่ขิง
กำหนดจัดงานเทศกาลนมัสการหลวงพ่อวัดไร่ขิง ประจำปี ๒๕๕๖ ขึ้นในระหว่างวันที่ ๒๑
ถึง ๒๙ เมษายน ๒๕๕๖ ณ บริเวณวัดไร่ขิง
ซึ่งทุกปีที่ผ่านมาจะมีประชาชนในจังหวัดและจังหวัดใกล้เคียงเดินทางมาเที่ยวชมงานกันเป็นจำนวนมาก
ทำให้บางช่วงเวลาเกิดปัญหาด้านการจราจร
โดยเฉพาะในเวลากลางคืนประชาชนที่ใช้เส้นทางในการจราจรไม่ได้รับความสะดวกและปลอดภัยเท่าที่ควร
ดังนั้น เพื่อความเป็นระเบียบเรียบร้อยความสะดวกและความปลอดภัยของผู้ใช้รถใช้ถนน
จึงเห็นสมควรมีการจัดระบบการจราจรในช่วงเทศกาลนมัสการหลวงพ่อวัดไร่ขิงดังกล่าว

อาศัยอำนาจตามความในมาตรา ๑๓๙ (๑) (๒) (๔) และ (๙)
แห่งพระราชบัญญัติจราจรทางบก พ.ศ. ๒๕๒๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับข้อ ๕
ของคำสั่งกระทรวงมหาดไทย ที่ ๓๘๗/๒๕๔๑ เรื่อง แต่งตั้งเจ้าพนักงานจราจรตามพระราชบัญญัติจราจรทางบก
พ.ศ. ๒๕๒๒ ลงวันที่ ๑๔ สิงหาคม ๒๕๔๑ ผู้บังคับการตำรวจภูธรจังหวัดนครปฐม
ในฐานะเจ้าพนักงานจราจรจังหวัดนครปฐม จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรจังหวัดนครปฐม ว่าด้วยการจัดระบบการจราจรในช่วงเทศกาลนมัสการหลวงพ่อวัดไร่ขิง
พ.ศ. ๒๕๕๖

ข้อ ๒ ให้เดินรถทางเดียว
และกำหนดการจอดรถหรือที่จอดพักรถ ในถนนดังต่อไปนี้
๒.๑ ถนนไร่ขิง - ทรงคะนอง
ตั้งแต่แยกถนนเพชรเกษมฝั่งขาเข้ากรุงเทพมหานคร บริเวณหลักกิโลเมตรที่ ๓๓
ตรงข้ามสถานีตำรวจภูธรโพธิ์แก้วเก่า ถึงแยกร้านวังพรม ประตูหลังวัดไร่ขิง ซุ้มประตูที่
๒ ให้เดินรถทางเดียวไปทางตำบลทรงคะนอง
๒.๒ ถนนไปรษณีย์ไร่ขิง - โรงพยาบาลวัดไร่ขิง (เมตตาประชารักษ์)
แยกร้านเซเว่นส์ - อีเลฟเว่นส์ ให้เดินรถทางเดียวไปทางเทศบาลเมืองไร่ขิง
๒.๓ ถนนสายไร่ขิง ๑๒ - ถนนเพชรเกษม ให้เดินรถทางเดียวผ่านโรงเรียนวัดไร่ขิงวิทยา
ร้านวังพรม สนามกอล์ฟสามพราน ออกถนนเพชรเกษม บริเวณหลักกิโลเมตรที่ ๓๒+๓๐๐
๒.๓.๑ วันจันทร์ ถึง วันศุกร์ ตั้งแต่เวลา ๑๗.๐๐ น. ถึงเวลา ๒๔.๐๐ น.
๒.๓.๒ วันเสาร์ วันอาทิตย์ และวันหยุดนักขัตฤกษ์ ตั้งแต่เวลา ๑๐.๐๐
น. ถึงเวลา ๒๔.๐๐ น.

ข้อ ๓ บรรดาข้อบังคับ
ระเบียบ หรือประกาศอื่นใดที่ขัดต่อข้อบังคับนี้ให้ยกเลิกและให้ใช้ข้อบังคับนี้แทน

ข้อ ๔[๑] ข้อบังคับนี้
ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒๐ มีนาคม พ.ศ. ๒๕๕๖
พลตำรวจตรี
เพชรัตน์ แสงไชย
ผู้บังคับการตำรวจภูธรจังหวัดนครปฐม
เจ้าพนักงานจราจรจังหวัดนครปฐม










ปริยานุช/ผู้จัดทำ
๑๐ เมษายน ๒๕๕๖

ณัฐพร/ผู้ตรวจ
๑๐ เมษายน ๒๕๕๖

















































[๑] ราชกิจจานุเบกษา
เล่ม ๑๓๐/ตอนพิเศษ ๔๖ ง/หน้า ๓๑/๙ เมษายน ๒๕๕๖